Sofia Ivanova-Boreyco

Sofia Andreyevna Ivanova-Boreyco ( rossiavon София Андреевна Иванова-Борейшо ) tiyir rossiaf artowasik. Koe gola ke Cucenski ( re Stepanakert ) koe Cemaxinski bowexo ke savsafo rossiafo gindaxo is refa Azara bak sanekasat ke 1856 kobliyir. Ba 27/06/1927 koe Moskva awalkeyer.

 Blirizva 
Sofia Ivanova tir vey jontikafa yasa ke Andrey Ivanov fayik. Yasegon vayar. Bak 1872 va Moskava koirubar lize wetce asadasik toz kobar. Bak 1874 va saneevaf seltom reduyun gan Ipolit Mickin denfir. Memwedaf aktom isu neva zo rubiad aze zo staksed ko Saratov lizu koe Samara is Penza is Tambov zo amuzed. Bak pereaksat ke 1874, rubiaxe gan ardial zo kosmar numen Mickin is Sofia Ivanovna zo soped.

Arti dagira vas peroy aksat, koe mwedafe rubiaxe kobar. Azon koe Sankt Peterburg koirubar. Pakeyeson va exaksara ke Zemlya i Volya ba 18/12/1876, Sofia Ivanova toleatomon zo soper aze zo koflintar. Bal Jiz va 193, nope memwedafa galbedura zo koridar nume ba 04/02/1878 zo lanzar. Acum ko Kem koe Arxangelsk bowexo zo rezgaler. Bak bareaksat ke 1879 yater aze ko Sankt Peterburg dimpir.

Do Aleksandr Kvyatkovski is Vera Figner koe kraba deoron ice Sankt Peterburg irubar. Moi solpera va Zemlya i Volya grustaks, va Narodnaya Volya warzafo pako yoter ise gu skusa neda zo libur. Va rubiaxe ke pako inkeno koe istefa revave ke kelu mbi vajuler.

Bane rubiaxe bak kowira ba 30/01/1880 zo kosmar. Zeltara dilizer. Lan palik lajupotced. Ardial kolanir. Avram Lubkin kser, artan zo soped. Bal Jiz va 16 ba 11/11/1880, Sofia Ivanova gu balemdafa poana kobar zo lanzar.

Nope galeraja koe flint ke Sankt Peterburg zavzagir aze koe Butirka flint ke Moskva zo arburer. Bak balemeaksat ke 1883 ko xalta ke Kara zo stakser. Arti tolda ko Kirensk koe winka ke Irkutsk zo stanjur lize bak 1888 va Anton Boreyco divbliyine dositikye yerumar. Kaiki tena ke gakera bak 1900, ko europafa Rossia dimlapir lize koe Tcernigiv az Kursk az Nijni Novgorod wali 1902 is 1914 di blir. Banlize dene bema taver ise va gaderopikaf flintik viunsur.

Bak 1924 va Moskva koirubar lize ba 27/06/1927 awalker.

 Dere rupec 

 Vuestexeem 
 (it) Sofija A. Ivanova, Ricordi di S. L. Perovskaja, in «Byloe», 3, 1906
 (it) Sofija A. Ivanova, Dai ricordi del 1881, in «Byloe», 4, 1906
 (it) Sofija A. Ivanova, La prima tipografia di Narodnaja Volja, in «Byloe», 9, 1906
 (it) Sofija A. Ivanova, Autobiografia, in «Enciklopedičeskij slovar' Granat», v. 40, 1927
 (it) Franco Venturi, Il populismo russo, Torino, Einaudi, 1952

|style="vertical-align: top;"|

|}

Ivanova-Boreyco (Sofia)
Ivanova-Boreyco (Sofia)
Ivanova-Boreyco (Sofia)